CELEX: 32021D0086
Language: hr
Date: 2021-01-22 00:00:00
Title: Provedbena odluka Vijeća (EU) 2021/86 od 22. siječnja 2021. kojom se Republici Litvi odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

28.1.2021   
               
               
                  HR
               
               
                  Službeni list Europske unije
               
               
                  L 30/2
               
            
         PROVEDBENA ODLUKA VIJEĆA (EU) 2021/86
         od 22. siječnja 2021.
         kojom se Republici Litvi odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     Na temelju članka 287. Direktive 2006/112/EZ Litva može izuzeti od poreza na dodanu vrijednost („PDV”) porezne obveznike čiji godišnji promet ne premašuje protuvrijednost od 29 000 EUR u nacionalnoj valuti prema deviznom tečaju na dan njezina pristupanja Uniji. Provedbenom odlukom Vijeća 2011/335/EU (2) Litvi je do 31. prosinca 2020. odobreno odstupanje kojim se od PDV-a izuzimaju porezni obveznici čiji godišnji promet nije veći od 45 000 EUR prema deviznom tečaju na dan njezina pristupanja Uniji.
                  
               
                     (2)
                  
                  
                     Dopisom evidentiranim pri Komisiji 18. lipnja 2020. Litva je zatražila odobrenje za nastavak primjene posebne mjere odstupanja od članka 287. Direktive 2006/112/EZ („mjera odstupanja”) od 1. siječnja 2021. do 31. prosinca 2024.i za povećanje praga tog izuzeća na 55 000 EUR („povećanje praga”). Do 31. prosinca 2024. države članice trebaju donijeti zakone i druge propise potrebne za usklađivanje s člankom 1. Direktive Vijeća (EU) 2020/285 (3), kojom se utvrđuju jednostavnija pravila o PDV-u za mala poduzeća i, među ostalim, briše članak 287. Direktive 2006/112/EZ s učinkom od 1. siječnja 2025.
                  
               
                     (3)
                  
                  
                     Na temelju mjere odstupanja porezni obveznici čiji godišnji promet ne prelazi 55 000 EUR bit će izuzeti od određenih ili svih obveza povezanih s PDV-om utvrđenih u glavi XI. poglavljima od 2. do 6. Direktive 2006/112/EZ.
                  
               
                     (4)
                  
                  
                     Viši prag za posebnu odredbu za mala poduzeća utvrđen člancima od 281. do 294. Direktive 2006/112/EZ mjera je pojednostavnjenja jer može bitno smanjiti obveze malih poduzeća u pogledu PDV-a. Zatraženo povećanje praga u skladu je s člankom 284. Direktive 2006/112/EZ.
                  
               
                     (5)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je dopisima od 10. i 11. kolovoza 2020. ostalim državama članicama proslijedila zahtjev Litve. Komisija je dopisom od 12. kolovoza 2020. obavijestila Litvu da raspolaže svim informacijama koje smatra potrebnim za razmatranje zahtjeva.
                  
               
                     (6)
                  
                  
                     Mjera odstupanja nije obvezna za porezne obveznike koji će i dalje moći odlučiti da se na njih primjenjuju uobičajene odredbe o PDV-u u skladu s člankom 290. Direktive 2006/112/EZ.
                  
               
                     (7)
                  
                  
                     Prema informacijama koje je dostavila Litva, učinak mjere odstupanja na ukupni iznos poreznog prihoda prikupljenog u fazi konačne potrošnje bit će zanemariv.
                  
               
                     (8)
                  
                  
                     Mjera odstupanja neće imati negativan učinak na vlastita sredstva Unije koja proizlaze iz PDV-a jer će Litva izračunati naknadu u skladu s člankom 6. Uredbe Vijeća (EEZ, Euratom) br. 1553/89 (4).
                  
               
                     (9)
                  
                  
                     S obzirom na to da se očekuje da će se povećanim pragom smanjiti obveze povezane s PDV-om, a time i troškovi usklađivanja za mala poduzeća, kao i administrativno opterećenje za porezna tijela, te na zanemariv učinak na ukupni ostvareni prihod od PDV-a, Litvi bi trebalo odobriti nastavak primjene mjere odstupanja.
                  
               
                     (10)
                  
                  
                     Odobrenje za primjenu mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti povećanja praga. Usto, u skladu s Direktivom (EU) 2020/285 države članice do 31. prosinca 2024. donose i objavljuju zakone i druge propise potrebne za usklađivanje s člankom 1. te direktive te ih primjenjuju od 1. siječnja 2025. Stoga bi Litvi trebalo odobriti primjenu mjere odstupanja u daljnjem ograničenom razdoblju, do 31. prosinca 2024.
                  
               
                     (11)
                  
                  
                     Zbog poteškoća uzrokovanih pandemijom bolesti COVID-19 postupak produljenja mjere odstupanja trajao je dulje od očekivanog i nije bio dovršen do 31. prosinca 2020. Bez retroaktivne primjene ove Odluke mala poduzeća pretrpjela bi gospodarske gubitke. Stoga je primjereno ovu Odluku primijeniti retroaktivno od 1. siječnja 2021. kako bi se osigurao pravni kontinuitet mjere odstupanja,
                  
               DONIJELO JE OVU ODLUKU:
         
            Članak 1.
            Odstupajući od članka 287. Direktive 2006/112/EZ, Republici Litvi odobrava se da od plaćanja poreza na dodanu vrijednost izuzme porezne obveznike čiji godišnji promet nije veći od 55 000 EUR.
         
         
            Članak 2.
            Ova Odluka proizvodi učinke od dana priopćenja.
            Primjenjuje se od 1. siječnja 2021. do 31. prosinca 2024.
         
         
            Članak 3.
            Ova je Odluka upućena Republici Litvi.
         
         
            Sastavljeno u Bruxellesu 22. siječnja 2021.
            
               
                  Za Vijeće
               
               
                  Predsjednica
               
               A. P. ZACARIAS
            
         
         
            (1)  SL L 347, 11.12.2006., str. 1.
         
         
            (2)  Provedbena odluka Vijeća 2011/335/EU od 30. svibnja 2011. kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 150, 9.6.2011., str. 6.).
         
            (3)  Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
         
            (4)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).